Քիմ Դևիս

Քիմ Դևիս, ամբողջական անունը՝ Քիմբերլի Ջին Բեյլի Դևիս (, ), ամերիկացի քաղծառայող, Կենտուկի նահանգի Ռոուան շրջանի պաշտոնյա։ Հայտնի է նրանով, որ 2015 թվականի հունիսին դադարեցրել է ամուսնության վկայականների տրամադրումն իր շրջանում՝ ի նշան բողոքի ԱՄՆ Գերագույն դատարանի՝ Օբերգեֆելն ընդդեմ Հոջեսի գործով որոշման դեմ, որը նույնասեռ զույգերին երաշխավորում էր ամուսնանալ երկրի ողջ տարածքում։ Երկու նույնասեռ և երկու տարբերասեռ զույգեր, չկարողանալով վկայականներ ստանալ իրենց շրջանում, դատի են տվել Դևիսին։ 2015 թվականի օգոստոսի 12-ին դատավոր Դեյվիդ Բանինգը հրապարակում է դատարանի նախնական որոշումը, որով Դևիսին հրամայվում է վերսկսել ամուսնության վկայականների տրամադրումը։ Դևիսը պատասխանել է մերժմամբ և վկայակոչել է սահմանադրության առաջին փոփոխությունը, որը պաշտպանում է իր կրոնական համոզմունքները, որոնք արգելում են իրեն վկայականներ տրամադրել նույնասեռ զույգերին։

Փորձելով բողոքարկել Բանինգի որոշումը՝ Դևիսը բողոք է ներկայացրել նախ վեցերորդ շրջանի վերաքննիչ դատարան, որին պատկանում է Կենտուկի նահանգը, իսկ ավելի ուշ՝ Գերագույն դատարան։ Երկու դատարաններն էլ հրաժարվել են բավարարել Դևիսի բողոքը։ 2015 թվականի սեպտեմբերի 1-ին հայցվորները կրկին փորձեցին վկայություններ ստանալ Դևիսի գրասենյակից և կրկին մերժում են ստանում, ընդ որում Դևիսը նրանց մերժում է «Տիրոջ անունով»։ Դրանից հետո հայցվորները կրկին դատի են տվել Դևիսին՝ պնդելով, որ նա իր գործողություններով անհարգալից վերաբերմունք է ցուցաբերում դատարանի նկատմամբ։ Քանի որ Դևիսի զբաղեցրած պաշտոնը ընտրովի է, նա չէր կարող հեռացվել աշխատանքից իր պարտականությունները չկատարելու համար, այլ հնարավոր էր միայն իմպիչմենտ հայտարարել և պաշտոնանկ անել Կենտուկիի Գլխավոր Ասամբլեայի հերթական նիստում, որը, սակայն, տեղի է ունենում տարին մեկ անգամ՝ հունվարին։ Կենտուկիի նահանգապետ Սթիվ Բեշիրը հրաժարվում է արտահերթ նիստ հրավիրել՝ պատճառ բերելով այդ միջոցառման բարձր արժեքը։

2015 թվականի սեպտեմբերի 3-ին դատավոր Բանինգը հրամայել է Դևիսին կալանքի տակ դնել դատարանի նախորդ որոշումը կատարելուց հրաժարվելու համար։ Չնայած այն հանգամանքին, որ հայցվորները խնդրել են միայն տուգանել Դևիսին, Բանինգն իմացել է, որ իր համախոհները դրամահավաք են սկսել նրա տուգանքների և դատական ծախսերի համար, և որոշում է, որ տուգանքները Դևիսի համար բավական ազդեցիկ պատիժ չեն դառնա։ Դատարան էին կանչվել նաև Դևիսի վեց ենթակաները, որոնց նա արգելել էր վկայականներ տրամադրել։ Նրանցից հինգը հայտարարել են, որ դեմ չեն միասեռ զույգերին վկայականներ տրամադրելուն։ Վեցերորդը՝ Դևիսի որդին՝ Նաթանը, հրաժարվել է, սակայն դատավորը հայտարարել է, որ իր նկատմամբ պատժամիջոցներ չի կիրառի՝ պայմանով, որ նա չմիջամտի գործընկերների աշխատանքին։ Ինքը՝ Քիմ Դևիսը, ասել է, որ իր ենթակաների կողմից տրված ոչ մի վկայական գործող չի լինի առանց իր ստորագրության, սակայն շրջանային դատախազ Սեսիլ Ուոթկինսը մերժել է այդ հայտարարությունը։ 5 օր անց՝ 2015 թվականի սեպտեմբերի 8-ին, դատավոր Բանինգը Դևիսին ազատում է կալանքից, բայց նրան արգելում է միջամտել վկայականների տրամադրման ենթակաների աշխատանքին։

Իր պաշտոնում ընտրվել է Դեմոկրատական կուսակցության կողմից 2014 թվականին, 2015 թվականին անցել է Հանրապետական կուսակցություն։ 2011 թվականից պատկանում է Հոգեգալստական միակ համայնքին։

Ծանոթագրություններ 

ԱԽՎ նախագծի հոդվածներ